钦定古今图书集成/历象汇编/岁功典/第011卷 > 《梁元帝纂要》 > 梦游春赋 明袁尊尼
## 钦定古今图书集成/历象汇编/岁功典/第011卷 > 《梁元帝纂要》 > 梦游春赋 明袁尊尼

“夫何青春之熙荡兮，欣余情以遨游。”指丹穴于城隅，
巍栖凤之高楼；隐雕阑以朱箔，疏洞户以碧镂。晴露
灼其可揽，暖气晶而若浮。尔其征骖乍停，阖扉徐启。
花艳艳兮一人，草青青兮千里。字比英兮方新，名取
艾兮信美。吐鹦鹉之慧辞，振翡翠之鲜羽。瑶席纷其
始设，金尊络其递行。蕙肴蒸兮陆海之珍产，丝吹作
兮蓬阆之清声。流盼睐于目击，捭笑语于心倾。金母
告余兮好逑，毛公谓余兮定情。于时月方中，夜将半辞歌侣，谢酒伴，搴璇室之绡帷，拂象床之罗荐。既抱
持而喜盈，亦逡巡而辞贱。极缱绻于兹宵，重绸缪于
申旦。委微躯兮何言，奉君子兮靡厌。若夫永昼安坐，
薄暮经门。孟公之酲未解，北海之筵巳矄。日何日兮
且快饮，夕何夕兮复开尊。则有姬姜递进，秦虢偕临，
婺媭映彩，蕙兰挼芬。坐闲闲而成列，情耽耽而各伸。
骤鶤弦兮激檀板，理锦筝兮间绮琴。舞《结风》于阳阿，
讴白云于西昆。夕阳下兮秉烛，漏水歇兮逮晨。终德
将而静好，谢亵态于嚣喧。尔乃收淫霖，濯鲜景，望别
圃而气新，步曲径而“目骋。绮罗灼烁兮，分桃李之韶
颜，金粉缤纷兮，逐蜂蝶之飞影。芍药采采以赠余，谓
此妍芳之当领。促羽觞以劝酬，纷盘餐之沓并。随坐
卧而各适，咨谐谑之机颖。藉绿草以为茵，竟昏酣而
度暝。又或开霁阁兮写素，临晴窗兮题扇。亲拂几席，
独侍笔砚。点飞墨于绛袪，飘逸鬒于素面。促晓妆而
屡淹，伫依依而结恋。投清言兮能参，延静赏兮可念。
至若新火迎候，上巳届期，遵踏青之遗俗，修祓禊之
故仪。度严城以容与，驾香车以逶迤。雨花之高台兮，
红妆陟而独眺；丛篁之给园兮，翠斝倾而共纡。旷临
风而舒写，追驰景以旋归。排邃馆而再入，俨高宴之
重披。聊假息兮倦思，夜未央兮何其？惟欢悰之蝉联，
猝殚陈而错莫。获一日兮足以极三春之娱，况三月
兮曾无间于一夕之乐。顾循省于逾忝，徒䩄惭于濩
落。游子经时兮不知其淹久，畸人即次兮靡觉其飘
泊。缅余生之何幸，眷有美之难忘。结长思于知己，牵
遐想于众芳。凤台迥兮箫韵悠，秦淮淼兮离歌动。恍
春光兮何在，怅兹游之如”梦